Eassalu
Eassalu on küla Pärnu maakonnas Pärnu linnas. Enne Eesti omavalitsuste haldusreformi 2017. aastal kuulus küla Audru valda. 1866. aastal kuulus Eassalu küla Võlla valla koosseisu, mis hiljem 1939. aastal liideti Audru vallaga. Ajalooline nimi Eassalu võib tuleneda sõnast "ees salu" (raba esine märjem ala). Tänapäevane Eassalu on moodustatud Võlla valla aegse Eassalu küla ja Vanaküla (Eassalu) küla territooriumitest. Mis ajal on küla esmaselt asustatud ei ole täpselt teada. 17. saj II pooles (Rootsi ajal) loodud kaardil (EAA.308.2.15 leht 1) on märgitud tänapäevase küla territooriumil 9 talu (7 ühe grupina Eassalus ja 2 eraldi Vanakülas), mis on sellel hetkel piirkonna üks tihedamaid asustusi (naabruses oleva Soomra küla territooriumil on sellel ajal vaid 1 talu ja Kihlepa küla territooriumil võib hajali lugeda kokku 7 talu). Rootsi aegse Eassalu tihedam hoonete grupp paikneb Nätsi-Võlla raba kõrgemal kaldal, mis püstitdab küsimuse, et kas algselt võib sealne asustus olla tekkinud kunagise suure Nätsi-Võlla veekogu kaldale?